เงินช่วยนิคมฯยังจมนํ้ากนอ.หาวิธี‘แจกเงิน’
เงินรัฐช่วยทำเขื่อนกั้นนิคมอุตสาหกรรมไม่คืบหน้า ติดปัญหาอื้อไปหมด
6 เม.ย. 2555

เงินรัฐช่วยทำเขื่อนกั้นนิคมอุตสาหกรรมไม่คืบหน้า ติดปัญหาอื้อไปหมด
แหล่งข่าวจากกระทรวงการ คลัง เปิดเผยว่า ถึงขณะนี้แนวทางการช่วยเหลือนิคมอุตสาหกรรมเพื่อสร้างเขื่อนกั้นน้ำของรัฐบาลยังติดขัดปัญหาหลายอย่างจนแทบจะเดินหน้าไม่ได้ แม้แต่ รมว.อุตสาหกรรม และ รมว.คลัง ก็ยังแก้ไขไม่ได้ 
ม.ร.ว.พงษ์สวัสดิ์ สวัสดิวัตน์ รมว.อุตสาหกรรม เปิดเผยหลังการหารือร่วมกับนายปลอดประสพ สุรัสวดี รมว.วิทยาศาสตร์และเทคโนโลยี ในฐานะประธานคณะกรรมการบริหารจัดการน้ำและอุทกภัย (กบอ.) ว่า ที่ประชุมได้หารือถึงความคืบหน้าการก่อสร้างคันกั้นน้ำของนิคมอุตสาหกรรม 6 แห่ง ของการนิคมอุตสาหกรรมแห่งประเทศไทย (กนอ.) วงเงินลงทุนที่รัฐบาลจะสนับสนุน 2 ใน 3 ส่วนรวมเป็น 9,200 ล้านบาท โดยภายในสิ้นเดือน เม.ย.นี้ กระทรวงอุตสาหกรรมจะเสนอแนวทางทั้งหมดต่อ กบอ.อีกครั้ง
“นิคมฯ เอกชนนั้นจะกู้ออมสิน 1 ส่วน ที่เหลือ 2 ใน 3 รัฐจะสนับสนุนเป็นเงินรวม 3,800 ล้านบาท ซึ่งกำลังทำราคากลางอยู่ ทุกอย่างก็ยืนยันเอกชนว่าจะให้เสร็จภายในเดือน เม.ย.นี้ เพื่อเสนอ กบอ.ในการอนุมัติวงเงินสนับสนุนโดยเร็ว ส่วนของ กนอ.เงินทั้งสิ้น 5,400 ล้านบาท ก็กำลังดูว่าจะเอาส่วนไหน เพราะเป็นรัฐวิสาหกิจอาจนำรายได้ของตัวเองมาจ่ายแล้วยกเว้นส่งเงินเข้าคลัง หรือกู้มาแล้วเอารายรับมาจ่ายก็ยังไม่ได้ข้อสรุป” รมว.อุตสาหกรรม กล่าว